khistorydata/jeongjo-sjw-relations huggingface dataset:
정조 2년
戊戌閏六月初四日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今日之雨。朝有開霽之意。而脫又復始。祈晴之祭。勢將設行矣。國榮曰。雨勢終不快霽。傷農之慮。誠爲不細。不可不設行禜祭矣。上命書傳敎曰。喜雨成霖。民事可悶。且秋序前祈晴。多有古例。不卜日初六日。禜祭設行事。分付禮曹。獻官諸執事。以有職人竝令擇差。上曰。今日入侍左相。以爲領相未出仕之前。決不敢入參次對云。其言豈不過乎。國榮曰。領相去就未決之前。左右之不欲獨參賓對。不是異事也。上命讀諸道放未放狀啓回啓。國榮曰。古人所謂赦者。小人之幸云者。雖是格言。而旣經大霈。不可無疏釋之道。徒流充軍勿限年之類。亦似有酌處者矣。上曰。予意亦如此矣。命書判付。上曰。別入直醫官。自今日。輪回入直事。分付。仍命退。諸臣以次出。
정조 2년
行都承旨洪國榮藥院直。行左承旨鄭民始病。右承旨徐有防坐。左副承旨李鎭衡坐直。右副承旨李在學病。同副承旨沈有鎭坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
李鎭衡啓曰。合辭方張之時。兩司無詣臺之員。事甚未安。除在外傳旨未下及疏批未下外。未肅拜呈告人員。竝卽牌招。何如。傳曰。允。
정조 2년
又啓曰。大司憲趙時俊疏批未下。執義兪彦鏶在外。掌令金鍾厚在外。尹弼秉傳旨未下。持平李敬一牌不進。李殷模傳旨未不。今日以監察茶時之意。敢啓。傳曰。知道。
정조 2년
又啓曰。右副承旨李在學。連日不爲仕進。卽爲牌招。何如。傳曰。允。
정조 2년
傳于李鎭衡曰。御史留待。
정조 2년
傳于李鎭衡曰。左副承旨。與戶曹判書入侍。
정조 2년
傳于沈有鎭曰。騎馬一匹立之。宣傳官一員待命。
정조 2년
以大司諫李敬養。持平李敬一。牌不進罷職傳旨。傳于沈有鎭曰。只推。
정조 2년
徐有防啓曰。明日次對。兩司無進參之員。除在外疏批未下及傳旨未下外。大司諫李敬養。正言宋銓。持平李敬一。竝待開門牌招。何如。傳曰。允。
정조 2년
李鎭衡。以禮曹言啓曰。不卜日初六日。禜祭設行事。命下矣。依聖敎。四門禜祭。自初六日爲始。三日而止事。知委。何如。傳曰。允。
정조 2년
徐有防。以義禁府言啓曰。罪人鄭澤孚。刑推得情事。草記批旨內。絶島定配事。命下矣。罪人鄭澤孚。全羅道羅州牧黑山島。絶島定配。而以批旨內辭意。具罪目依例發遣府羅將。押送配所。何如。傳曰。允。
정조 2년
又以兵曹言啓曰。卽接西氷庫牒報。則各殿供上氷丁。當以崇禮門封進。而方値禜祭之設行。城門不通云。莫重御供。不可不以正門封進。供上入來時。則姑爲開閉事。該門部將處。分付。何如。傳曰。允。
정조 2년
李在學書啓。臣敬奉聖敎。傳諭于領議政金尙喆金吾門外待命所。則以爲臣於泥首竣譴之中。伏承勿胥之命。又有承旨明日偕入之敎。是豈負罪賤臣所敢得者。感惶之極。他未暇顧。謹當一登文陛。以伸悚蹙之忱。而近侍之經夜陋止。萬萬不安。懇乞先爲收還云矣。臣旣承偕入之命。仍留之意。敢啓。傳曰。知道。
정조 2년
正言宋銓啓曰。大靜縣爲奴罪人金壽賢。以幺麽宦侍。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟。地旣卑微。跡又閃條。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府設鞫嚴問。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點。久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府設鞫嚴問。機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群兇。獨可容貸耶。情跡旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福氷酌處之命。依律處斷。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府嚴鞫得情。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿情莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿憤愈激。請定配罪人具翼遠。亟寢酌處之命。仍令王府嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人。作隊犯闕之說。具出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿情愈激。請減死安置罪人大燮。亟寢酌處之命。仍令王府設鞫得情。快正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽有遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府設鞫得情。夬正王法。放逐鄕里罪人尹得毅。本以愚騃之性。濟以濫滑之習。不學無恥。惟利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常輩。實無異同。尙今漏網。物論駭惋。請放逐鄕里罪人尹得毅。施以屛裔之典。韓後翼。以讀書家子弟。甘心於戚里之鷹犬。向來一疏。托言袞闕。右袒龜柱。指意叵測。遣辭凶譎。甚至機事機心四字。直與賊輅。同一逆肚。賊輅猶竝指懲討諸臣。而後翼。直指聖躬。其無嚴縱恣。前古所未聞者。殿下特以語及乘輿。謙讓而不之罪。已有欠於天討五用之正大道理。而群下之至今伈伈。何少鷹鸇之志也。念朱子斥谷永之義。法周公誅武庚之心。請韓後翼。卽今王府嚴鞫得情。快正邦刑。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天綱不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟令王府竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患大疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。禁庭發劍。論其心跡。俱極無嚴。事當登時正刑。而雖以欽恤之聖德。至命三覆。而終貸一律。有壞三尺。無以懲萬世凶頑之類。殺人者死。王法至嚴。諉以狂易。輒逭當刑。則豪勢奸猾。死中求生。孰不效佯狂而倖免。僞印已是一律。而曆日所以欽天象而敬人時。先時後時。殺之無赦。尤非財貨官階盜踏之比。大禹下車泣辜。而未聞肆赦之文。聖人生道殺人。人不怨殺。徒以不忍人之心。曲赦難赦之罪。卽後世姑息之政。非王者公正之道。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設鞫嚴問。快施當律。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是恒簡切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓徑年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。吳濬根。本以凶滑之人。粗挾文墨之技。托跡閔家。結爲心腹。弘燮父子決科之文。皆出此人之手。而前後濫職。實藉其汲引之力。大小事爲。無不爛漫參涉。則渠以凶賊狎客。罪犯如此。不可以削版而止。請吳濬根亟施屛裔之典。答院曰。不允。
정조 2년
領議政金尙喆箚曰。伏以臣荐犯瀆擾之誅。日夕惟嚴命是竢。夜中史官。來宣聖批。字字敷心之敎。反復丁寧。誨諭而敦勉之者。不特愈往愈摰。況以賤臣進止之何居。至有下問之擧。臣是何人。乃敢得此於聖明之下哉。臣誠莊誦百回。益不覺汗淚之交逬。第於聖諭中。以疾恙情勢之有無。責臣去就之節。噫。中庸體群臣。卽九經之一也。君臣分義。雖截若霄壤。而情未嘗不通。言不敢不盡。臣於此。其可無一言對颺乎。噫。人臣進退之際。若有疾病之決不可强。情勢之決不可出。則下所以引免。不過爲廉隅。上所以許副。未足爲恩禮。其或情不至關係四維。病不至廢棄百骸。而猶能量己而止。以禮而退。則方可爲終始曲保。臣主俱榮。此乃臣今日情事也。念臣。以情則姑無目下可言。以病則亦不至朝暮垂盡。抑何故必欲連章祈叩。强聒而不知止哉。誠以殿下之置臣三事之首。豈欲使充其位而已。所以委任欲其責成。而悠悠四載之間。無一言建明。無一事猷爲。淵鑑之所洞悉。公議之所嗤點。臣之負聖恩負臣心。誠多矣。從前陳懇。非止一二。猶不敢決然乞退。實緣事會之未得間也。豈於此時。忽爲此無端辭遜之計哉。且念狗馬之齒。雖未及懸車之年。古往今來。或以五六十。多得朝請之名。而以臣庸陋。尙未能辦此一着。則及此頹景之未盡。若得重擔之先銜。天地生成之澤。晩暮究竟之道。豈不爲聖朝之美事。臣身之大幸也。噫。倚卿何如之諭。如臣魯劣。雖未敢承當。不諒予心之敎。臣非木石。寧不知感激。而匹夫所守之志。不可中變。前席已奏之言。不可上欺。恩諭荐降。無以奉承。邦憲至嚴。何所自逃。抑臣於兩僚相事。亦有未可曉者。首席乞免之時。未曾聞亞僚之無故引入。而賓對之連爲頉稟。臣竊爲僚相慨然也。情窮勢阨。不得不冒萬死。更此呼號。伏乞聖明。俯念國體。重降威譴。以振頹綱。以安賤分。公私不勝兩幸。取進止。答曰。省箚具悉卿懇。今則辭意俱竭。何庸煩複。但卿箚中所謂情不止關係。病不止廢棄。量己而止。以禮而退云者。語雖似然。其實有大不然者。人臣事君之道。生死向前。公耳忘私。卽常經也。通義也。若如卿言。則視今委靡之世。占便之時。誰肯勞其筋骸。費其精神。效力於國事也哉。論道之任。予不責之以筋力精神。而在卿道理。則恐是當所念及者也。大臣以道事君。不可則止。今日朝廷。若有不可之事。則卿何不明言其不可之故。詳說其可止之端。而決以進退乎。予聞出處去就所係。人臣之大義。雖在微官。固不可不量於所當爲所不當爲之間。期其無悖於大義。況大官進退之重乎。今也卿之處義。無中生有。若難强於不可强之事然。實非平素之所望於卿也。況予縷縷之敎。非止一再。則畢竟卿之三箚。辭巽若前。大抵敬禮自敬禮。分義自分義。卿或思此。宜有所取捨者矣。且念卿居具瞻之地。承佐下風。董率庶僚。是卿之責也。近日卿之處義。其於四方瞻聆。不無駭惑之嘆。是或予之過慮。而萬有一近似於此。則朱夫子所引何以得此於梁楚之間云者。予則以爲不獨爲趙尙書道也。予今不得不爲卿誦之。卿其諒之。至若左右相引入。可謂得體。予則爲卿慨然。不爲左右相慨然也。箚中云云。無已過乎。卿其安心。勿復控辭。卽其視事焉。
정조 2년
戊戌閏六月初五日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。今日則雨意。何如。國榮曰。曉來頗有開霽之望矣。上曰。禜祭祝文。尙不入啓。何故也。國榮曰。禜祭祝文。若無特敎。則例自香室。只用謄錄云矣。上曰。祭報府持入。賤臣承命奉進。上曰。獻官雖堂下。一依堂上獻官例啓下。似好矣。國榮曰。其在重祀典之道。一體啓下。果宜矣。上命書傳敎曰。禮房承旨。馳詣社壇。奉審諸執事祭物。摘奸以來。同副承旨。馳指四門禜祭所。奉審摘奸以來。國榮曰。左承旨。連爲病狀。而實𧏮尙未差勝云。似有變通之道矣。上曰。病勢旣如此。則勢將許遞矣。上曰。領相之三箚。可謂辭窮意渴矣。國榮曰。今番批下之後。則凡當有變動之道矣。上曰。仁川按覈。此御史。可能善爲乎。國榮曰。林濟遠之爲似精明矣。上曰。他承旨。與御史入侍。出榻敎仍命退。諸臣以次出。
정조 2년
閏六月初五日辰時。上御熙政堂。御史入侍時。右承旨徐有防。御史林濟遠。假注書李集斗。記事官徐龍輔金勉柱。以次進伏訖。上命御史進前。濟遠進伏。上曰。李儒慶劉漢翼山訟事。汝聞之否。濟遠曰。此訟。縉紳之間。所聞藉藉。故臣亦聞其梗槪矣。上曰。李儒慶。三司出入之臣也。一邊之言。不可偏信。訟必公決。而本道査覈。已啓曲在李儒慶。則豈以三司之臣。有所扶護。而劉漢翼之以寒微爲抑之哉。汝須公平處決。以爲回啓之地。可也。又命曰。金吾草供。畿伯狀啓。竝持去。可也。上曰。事知軍官率去乎。濟遠曰。備邊郞李殷保率去矣。仍命御史先退。上曰。奉審承旨入侍事。出榻敎上命注書出去。與奉審承旨偕入。承旨李鎭衡進伏。奏曰。太廟奉審。則殿內無頉。而略有楹外雨漏處。神室後墻二間餘。北墻七間餘頹圮矣。上命書傳敎曰。左承旨鄭民始實恙方劇云。許遞。又命書傳敎曰。新除授承旨。待下批牌招察任。又命書領議政金尙喆箚批後。仍命書傳敎曰。此批答。遣承旨傳諭于領議政。上曰。今番下批後。領相應爲待命矣。有防曰。聖敎誠然矣。仍命退。承史以次退出。
정조 2년
戊戌閏六月初五日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。俄者領相箚。不過罄竭予意。而領相之至爲胥命之擧。豈不萬萬過當乎。國榮曰。批旨中。責勉之敎。十分嚴正。領相。其何敢晏然在家乎。若下勿胥命之敎。仍命偕來。則似當造朝矣。上曰。將欲遣承旨。使之偕來。明日可行次對矣。命書傳敎曰。明日次對爲之。待領相造朝。來會事。分付。國榮。讀奏禮曹慰安祭草記。上命書判付。仍命退。諸臣以次出。
정조 2년
戊戌閏六月初五日二更。上御誠正閣。左副承旨與戶判入侍時。左副承旨李鎭衡。假注書李兢淵。記事官徐龍輔金勉柱。戶曹判書具允鈺。以次進伏訖。上曰。予於大小祀典。雖非親行之時。未過祀之前。未嘗就寢。習以爲常。而今日禜祭。亦坐待行祀。故玆以召見矣。允鈺曰。今日則雨意快晴。誠幸矣。上曰。日前畿營狀啓。以爲今番之雨。挽近所無云。民事誠悶矣。今果快晴。則豈不幸甚乎。鎭衡曰。挽近所無之說。似過矣。而今日之快霽。誠可幸矣。上曰。戶曹正例。幾何爲之乎。允鈺曰。淑昌宮正例及嘉禮正例。今方爲之。而諸般捄弊之策。亦方商量。從當稟定爲之矣。上曰。今年稅舡之臭載者幾何。允鈺曰。敗舡之穀。合爲二千餘石矣。上曰。戶曹之今年所捧。合爲幾何。允鈺曰。卽今捧入。爲八萬餘石。而且有略干未及來者矣。上曰。古則儲蓄甚多。至於萬里倉露積之境。今何以蕩然乎。允鈺曰。自戶曹。連爲取用而然矣。上曰。昔在庚申。全減一年之賦稅。其時則國儲之豐富可知。而今則一年經費。猶患不足。豈不可怪乎。允鈺曰。近來稅入。不過十萬餘石。故每患三四萬石之不足矣。上曰。別例房郞廳誰也。允鈺曰。洪義榮也。上曰。郞廳善爲乎。允鈺曰。然矣。上曰。郞廳李采之代出乎。允鈺曰。姑未出代矣。允鈺曰。近來銀路甚艱。深以爲悶矣。谷山地得一銀穴。上送看色銀子。而聞銀脈甚多云。明日次對。將陳達而發遣郞廳。使之看審。事甚可幸矣。上曰。雖設銀店。無害於民邑乎。允鈺曰。別無弊端矣。上曰。郞廳誰可送之耶。允鈺曰。將送黃櫽矣。上曰。此是幹事者乎。允鈺曰。爲人甚精詳矣。上曰。我國亦有銅乎。允鈺曰。銀穴近處。亦有銅穴矣。上曰。鑄錢將爲幾何乎。允鈺曰。將鑄三十六萬兩矣。上曰。鑄錢時。能無挾鑄之弊乎。允鈺曰。若禁挾鑄。則出給之物力。無以推捧云矣。上曰。諸處物力。皆已徵捧乎。允鈺曰。象譯許尙多未及收捧者矣。上曰。近來倭銅。連爲出來乎。允鈺曰。今番。則善爲出來云矣。上曰。我國旣有銅。則何必貿彼乎。允鈺曰。彼銅。勝於我銅而然矣。上曰。鑄錢之弊。不一而足。今番。則係是已發之勢。故不得不爲之。而此後則決不可始鑄矣。允鈺曰。鑄錢。實無所益矣。上曰。偕來承旨書啓。如已入來。注書捧入。賤臣。承命奉進。上命鎭衡讀奏。上曰。領相明將入來云。誠可幸矣。允鈺曰。今番領相事。可謂無事而有事矣。上曰。從今以後。雨晹若調均。則猶有豐登之望乎。允鈺曰。然矣而聞今番雨後。禾穀之亂莠。不鋤自消云。誠亦異矣。上曰。今年年事豐登。然後民生。庶可以乂安矣。允鈺曰。然矣。上曰。今番宋銓疏後。閭巷之遊衍何如云乎。允鈺曰。姑未聞之。而似不至狼藉矣。上曰。古有論人之婚用細帳者。宋銓之言。可謂有見。而第禁之之際。亦恐爲擾民之故。不許矣。允鈺曰。聖敎誠然矣。上曰。宮房收稅之自戶曹收送。果有實效否。允鈺曰。外邑百姓。莫不感祝云矣。上曰。摘奸宣傳官入侍。賤臣。承命召入。宣傳官林泰遠進前。上曰。禜祭何時過行乎。泰遠曰。三更五點。始整齊。四更一點過行矣。上曰。行祭時。果無下隷雜亂之弊乎。泰遠曰。無此弊矣。上命退。諸臣以次出。
정조 2년
行都承旨洪國榮藥院直。左承旨徐有防坐直。右承旨李鎭衡坐。左副承旨李在學坐。右副承旨丁範祖在外。同副承旨沈有鎭坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
李在學啓曰。大司憲趙時俊疏批未下。執義兪彦鏶在外。掌令金鍾厚在外。尹弼秉傳旨未下。持平李敬一陳疏入啓。李殷模傳旨未下。今日以監察茶時之意。敢啓。傳曰。知道。
정조 2년
徐有防。以都摠府言啓曰。今日入直內三廳武兼禁軍及軍兵等。當爲中日習射。而禜祭相値。不得爲之之意。敢啓。傳曰。知道。
정조 2년
有政。吏批。行判書李重祜進。參判金熤牌不進。參議李義翊病。同副承旨沈有鎭進。以丁範祖爲右副承旨。南鶴聞爲軍資正。呂善亨爲司成。戶曹參議朴師訥。敦寧都正洪檢。仍任事承傳。
정조 2년
兵批。行判書李徽之病。參判尹坊病。參議金思穆。參知李世奭入直進。左承旨徐有防進。以鄭民始吳載紹林蓍喆宋煥喆爲副司直。李奎亮金履仁爲副司果。張志遜爲三田渡別將。
정조 2년
以大司諫李敬養。正言宋銓。牌不進罷職傳旨。傳于李在學曰。只推。
정조 2년
以咸鏡監司狀啓。鍾城等邑居奴有奉等嚂死事。傳于沈有鎭曰。令本道恤典擧行。
정조 2년
李鎭衡。以禮曹言啓曰。取考謄錄。則在前問安使時。齎去方物。只自戶曹封裹。而癸亥年。因特敎。方物封裹及正草査對。一依節使例。於議政府爲之。甲戌年問安使時。亦依癸亥年例。擧行矣。今亦依兩年使行例。爲之之意。敢啓。傳曰。知道。
정조 2년
戊戌閏六月初六日。兼春秋張顯慶。備邊司啓目。觀此江華府反庫審察御史沈念祖書啓中。錢穀木布軍器之凡可以變通者。條列于別單。其一添餉錢買田事也。令該府商確枚報。從長區處。其一城役時。先築緊急處事也。令本府隨其地勢之緊歇。以爲事役之先後。其一。統禦使移設事也。事係大變通。今姑置之。其一。久勤窠復舊。觀武才設行事也。當此窠窄財詘之時。有難一例復舊。亦姑置之。其一。戶南庫木換用事也。令均廳該府。酌量啓稟施行。其一。忠臣錄後事也。申飭銓曹。各別收用。其一。別庫鋪陳修改事也。令該府定式擧行。其一。御庫醬換色事也。申飭該府。着實遵行。其餘吹正米別置數外事。還上改量徵縮事。軍器修改事。火砲試放事。會外穀別置一庫事。湖西米今秋還納事。竝依所請施行之意。分付該府。至於本府各穀之改量欠縮。御營箭木之追後入庫。俱有不善檢飭之失。該府堂郞及該營大將。竝推考。何如。啓。傳曰。依回啓施行爲旀。頃於本府別遣御史。使之審察其形便。反閱其儲蓄者。意在爲保障振刷之政是隱。則御史還朝之後。必有別般矯捄之擧。然後可責實效是如乎。不如是。則繡啓秪資等。棄之休紙矣。是豈周爰之意乎。其中統禦使移設事。非是御史之言。出於無稽。原來古人之論。本自詳備。今無更加疑難者。而本司回啓。則其在難於更張之道。固當防啓是乃。眷此江華一區。天設之塹。殆非人力之所能及者兺不喩。亦察畿內城池緩急之可以得力者。孰有勝於此地者乎。大抵是府也。爲賊路咽喉之要衝而不得通。府下十三鎭之舟師戰艦。環京數百里中。舳艫幾艘。帶甲幾哨。曾不領攝。視若別界之物是如乎。不設保障於是府則已。旣設之後。寧有如許疎虞之制置乎。今之議者。或曰若以本府爲統禦營。則喬桐作一列鎭。設有航海之擧。可無掎角之勢。此爲難便之端云。而此有不然者。蓋議者之說。指航海時謂也。變已到此。國勢之岌嶪。無異於宋之崖山矣。雖有如喬桐之百閫。營勢無奈何。議者之見。或有未盡周思者歟。況旀以今制置言之。名以保障。曾無保障之具是隱。則是無具而責其名也。奚异於責視於瞽。而借聽於聾者乎。脫有盜賊之警。雖欲避亂於本府。御駕將以何船渡涉是旀。官民將以何舡渡涉是旀。軍兵又將以何舡渡涉乎。臨亂渡津。則賊兵之躡後。必然之勢也是去乙。當此時也。津之前無舡。津之後有賊。不待航海。危亡可立而待也。幸有一二舡隻。御駕得以利涉是遣。設或渡得略干人。是乃許多士民之避亂。其可將以何舡盡得越津乎。或投於水。或死於賊。不徒兵家料敵之策爲然。抑亦丙丁歲已然之事。亦足爲鑑。是豈非思猶懍然之事哉。且令雖無上所謂云云之弊是良置。又有盜賊從湖沿。順流而下。擧帆向風。蔽海長驅。則惟彼喬桐。偏在一隅。勢不得探察。而至於本府。雖能目擊。旣無整待之舡。而又無團束之卒。安得以禦侮乎。且聞本府。雖在常時。境內過去舡隻。無論尋常與殊常。一任其上下。而初不檢察是旀。其見存零星私舡段置。俱是島民生理之商舡乙。仍于春散冬歸。初無艤舡而待者是如乎。論以地勢。參以軍務。有水而無舡。有舡而無軍。有軍而無器。則有一於此。靡或不敗是去等。況今本府。兼有此許多弊端者乎。且以近日統禦使狀啓觀之。本營無錢穀所儲。至以江華所在穀物。有移劃之請。此又目前不成事理之一端也。由前由後。細加商量。則統禦營之不設於本府者。失計之甚也。自始設之時。或於花梁。。或於喬桐。已無定制矣。到今定爲不易之規。未爲不可。然而移設之際。若有耗費之甚鉅。則顧今經儲。實有時詘之嘆是乎矣。此不過以此而易彼。所費無多云。然則在朝家無所害。而緩急可以得力矣。在保障有大益。而水陸可以相應矣。利害便否。若是較然。而因循抛棄。實爲可嘆是乃。事係更張。則爛加商量。務得其便。似合謀始之體是旀。玆事若得歸一。則繼此更當有所詢問者是置。將此判付辭意。廟堂之臣。各陳可否之議。以爲取舍之地爲良如敎。
정조 2년
戊戌閏六月初六日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日則雨意快晴矣。上曰。自今以後。雨暘調均。則亦可以有望於豐登耶。國榮曰。已傷於雨水者。雖無可論。而餘者。則庶有秋成之望矣。上曰。年事豐登。然後民生可以乂安。民生乂安。然後國勢可以鞏固。所望者惟在於年豐矣。國榮曰。聖敎誠然矣。國依於民。民依於食。故君以民爲天。民以食爲天。究其爲國之本。則莫大於農也。是以。古人所謂憂國願年豐之句。正是切實之語也。上曰。然矣。上曰。領相之今日造朝。誠幸矣。國榮曰。然矣。上曰。都政今月之內。將不得爲之乎。國榮曰。都政之踰月。不無外邑貽弊之端。今月內。使之擧行。似好矣。而吏曹參判之連違召命。尙不行公。殊涉未安。申飭行公。亦似好矣。上曰。當下敎矣。國榮曰。統制使。今日肅謝矣。上曰。今欲召見。而渠必感泣矣。國榮曰。殿下之前後眷遇。可謂拔諸坑坎。置諸袵席。豈敢不感激圖報乎。上命退。諸臣以次出
정조 2년
戊戌閏六月初六日酉時。上御誠正閣。軍士房承旨入侍時。右承旨徐有防。假注書李集斗。記事官徐龍輔金勉柱。以次進伏訖。上命書承旨有闕。政事取稟。上曰。當日爲之。又命書傳敎曰。同副承旨馳詣受香所。奉審以來。上命退去。承史以次退出。
정조 2년
戊戌閏六月初六日戌時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。俄見陳奏使狀啓。則使事順成。誠可幸矣。國榮曰。然矣。詳聞先來軍官之言。則皇帝甚喜我國之送使云。而近來彼國之政令甚嚴且苛。彼之朝廷。亦多有以文字生梗之患云矣。上曰。今番使臣。祗迎時見皇帝。則皇帝果何如云耶。國榮曰。身體則肥大。而鬚髮不白云矣。上曰。彼中消息。有何可聞者乎。國榮曰。別無所聞。而彼國之闕內。多置寺刹云。此誠可駭矣。上曰。江華御史書啓中。統禦營合設事。不可率爾變通。故使之收議。而予意則此事似甚便好。卿意。何如。國榮曰。臣則未見其形便。姑難遙度。而以書啓觀之。則似是變通者。然關防之移設。事係重大。終不可輕易爲之。參以衆議。取其長策。果好矣。上曰。予意亦如此矣。仍命退。諸臣以次出。
정조 2년
行都承旨洪國榮藥院直。左承旨尹師國未肅拜。右承旨金思穆坐直。左副承旨徐有防坐。右副承旨沈有鎭坐直。同副承旨宋煥喆未肅拜。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
徐有防啓曰。大司憲趙時俊疏批未下。執義兪彦鏶在外。掌令金鍾厚在外。尹弼秉傳旨未下。持平李敬一疏批未下。李殷模傳旨未下。今日以監察茶時之意。敢啓。傳曰。知道。
정조 2년
傳于徐有防曰。坐直承旨入侍。
정조 2년
傳于沈有鎭曰。右承旨李鎭衡。有實𧏮云。許遞。
정조 2년
以同敦寧洪樂春。初度呈辭。
정조 2년
傳于沈有鎭曰。許遞。
정조 2년
傳于金思穆曰。行副司直李憲默。承旨除授。
정조 2년
沈有鎭。以實錄廳郞廳。以摠裁官意啓曰。本廳郞廳李儒慶。身病方重。今姑減下。郞廳宋煥喆。旣已陞資。其代以前持平李洪載。副司果林道浩。竝差下。使之察任。何如。傳曰。允。
정조 2년
吏曹口傳政事。以李洪載林道浩。爲兼實錄編修官。
정조 2년
承旨前望單子入之。以尹師國落點。
정조 2년
以掌令尹弼秉。持平李殷模。司諫李重馥。正言洪履健等。牌不進罷職傳旨。傳于金思穆曰。只推。
정조 2년
沈有鎭。以弘文館言啓曰。本館下番副修撰臣宋煥億。以實錄廳郞廳。今日書仕出去。而每每草記。事涉煩瀆。今後。則除草記往來之意。敢啓。傳曰。知道。
정조 2년
又以義禁府言啓曰。公忠監司徐有隣査啓。據刑曹粘目內。前縣監權禛。移本府處之事。允下矣。權禛時在公忠道韓山地云。依例發遣府羅將。拿來。何如。傳曰。允。
정조 2년
又以左邊捕盜廳言啓曰。去夜二更三點量。武藝別監林福猉着白衣。路上横行。爲巡邏捕校處所捉。依例治罪之意。敢啓。傳曰。知道。近日掖隷之犯夜。聞已懈弛云。該廳專不致察。故方欲申飭而今果捉得矣。武藝廳紀律所係。尤非差備別監之比。則前後犯夜。非只此一漢也。況白衣禁令。曾自先朝。何等截嚴乎。至又近來。服色新定式之後。尤焉敢乃爾。其在懲他之道。決不可尋常處之。移付訓局。各別棍治。後除汰。又聞司謁査覈之言。與都監軍兵。作隊縱橫云。他軍兵。自本都監。亦爲科罪。此後夜禁。另加嚴飭。先自掖屬而捉得事。自政院。申飭巡邏衙門。
정조 2년
持平李敬一疏曰。伏以嘉禮順成。景福攸基。欣抃之忱。曷有其極。仍伏念臣前後臺職。一味瘝曠。避事之斥。至發於司直之地。則若臣不稱之實。濫吹之嫌。猶屬第二件事。向者一疏。悉暴衷懇。恭俟鈇鉞。及承聖批。不惟不賜之罪。反降勿辭之溫音。臣誠惝怳感激。莫省攸措。且今合辭懲討。一時爲急。而近緣多臺之引入。累日停廢。置之相忘之域。憂憤所激。豈不欲竭蹶趨詣。以伸沐浴之義。而廉防不可以不顧。株守亦難以猝改。依舊縮伏。荐犯違傲。臣罪至此。實合萬殞。且臣目下情理。尤有所萬萬難强者。臣之偏母。素抱貞疾。寧日恒少。近傷於霖濕之氣。宿病自昨添㞃。委頓床席。氣息綿綴。藥餌扶將。非臣莫可。假令臣雖無踪地之難安者。以此憂遑焦灼之私。萬無離捨供職之勢。天牌儼臨。進身無路。玆敢冒入文字。疾聲呼籲。伏乞聖慈。俯賜諒察。亟削臣所帶之職。仍治臣逋慢之罪。以肅朝綱。以便救護。不勝幸甚。臣無任屛營祈懇之至。謹昧死以聞。答曰。省疏具悉。爾其勿辭。救護母病。
정조 2년
大司憲趙時俊疏曰。伏以慈旨仰承。冊禮順成。忭祝之忱。曷有其極。臣於前冬。濫叨見職。三朔蹲仍。一味尸素。至今循省。冞切惶恧。不意苟充之擬。又及蔑效之身。臣何敢復玷匪據。重辱誤恩而合辭之誅討。不容少緩。自劃之素守。有難暇顧。冒沒承膺。殆近數旬。而適以一司之不備。久遲天陛之齊籲。憤切俱生。愧深不職。此際長諫亞諫。迭投辭章。慍臣處置。過自引嫌。臣誠不勝慙赧之至。如臣昏謬。猥當處置。區區迷見。妄以爲諸臺細失之事。未必深咎。妖逆亟討之時。尤難輕遞。煞費斟量。遂置立科。彼二臣者。不諒臣請出之本意。抉取字句間遣語。以上款生疎之目。下端出仕之請。謂矛盾之言。後先呈疏。一徹一格。有曰訝惑。有曰苟且。夫臺臣之引退而待物論者。卽所以待公論也。臣今爲論苟且。致人訝惑。其不可冒據公論之地。重損臺閣之風也決矣。臣固率爾而下語。人旣由臣而引義。同臺之間。致此紛紜。尙何顔面。復廁周行。以傷廉防乎。荐違嚴召。徒積逋慢。反復思量。趨承無路。玆陳短章。猥塵崇聽。伏乞聖慈。俯諒難冒之義。亟削所叨之職。以爲臺官不善處置者之戒焉。顧今妖凶未誅。輿情益鬱。以臣情地。雖未能隋諸臣後。碎首力爭。而惟其關係義理之大者。則安得不一言而退乎。噫。近日三司。特於前啓之外。乃有合辭之討。罄竹之罪。書之已盡。戴天之羞。言之無餘。以臣拙訥之辭。淺薄之誠。何望其格回天聽。而第惟國之所以爲國者。惟法而已。法苟不法。國其爲國乎。是法也。乃祖宗立國之法。而法莫嚴於懲討。則爲諸逆本而法未正焉。爲一國讎而法未行焉。咫尺城闉。偃息自如。淸明聖朝。反有無法之歎。亂賊餘孽。罔有畏法之心。法紀漸弛。變怪層生。以至逆魁家奴之坐法爲隷者。身爲官長。尋常任使。馴此而不已。祖宗朝誅討之舊典法。至今日蕩然無遺。將見三綱淪九法斁。而後之視今者。亦必曰其國是無法之國。其國之臣。無按法之論。念之及此。寧不慙痛。臣雖不以法官自處。而至於人人所得誅之法。則豈或以方辭法官而不以法仰請乎。殿下。終若牽於恩私。欲屈王法。則王府制法之書。存亦無用。朝廷任法之官。廢固無妨。伏願翻然而思。赫然而斷。使四百年王國。爲有法之國。則宗社之幸。臣民之望也。臣無任屛營祈懇之至。謹昧死以聞。答曰。省疏具悉。尾陳事。予非無意也。所引太過。且有堂箚之相規。卿其勿辭行公。
정조 2년
弘文館行副提學吳載純。校理李謙彬朴天衡。副校理鄭宇淳。修撰姜忱黃昇源。副修撰宋煥億金憙等箚曰。伏以今日合辭之論。卽擧國同憤之情也。究厥罪惡。實是千古所無之逆。則下之所以沫血請討。上之所以割恩伸法。誠不可以一日少緩。而殿下則私以掩公。臣等則誠未格天。致令此賊。尙今偃息於覆載之間。其可曰國有法而廷有臣乎。噫嘻痛矣。渠以王室之懿親。謀逼聖躬。幾危宗社。千妖萬惡。不可殫記。而此旣昭載於明義一書之中。則非但國人皆曰可殺。卽亦殿下所已洞知。而上下相持。三載于玆。義理之晦。由是而益甚。神人之憤。由是而轉激。一啓二啓。言不仰孚。固是臣等之罪。而當斷不斷。終始靳允者。實有所不敢知者。臣等之悶鬱抑塞。當復如何。噫。殿下之靳允。私恩也。臣等之爭執者。公法也。殿下雖欲以私恩而蔑公法。爲殿下之臣。討殿下之逆者。寧有不得請而遽止之理哉。伏願殿下。穆然深思。赫然夬斷。亟允臣等之請焉。臣等於此。抑有所慨然者。合辭之體。何等嚴重。而惟彼臺閣。罔念懲討之急。强引微細之嫌。許久違牌。一味逡巡。遂使已發之大論。無端中轍。有駭瞻聆。原其心則。豈或有緩忽致討之意。而論其跡。則自不免占便規避之科。若此不已。因循度日。則臺閣終不可備。而凶逆終不可誅耶。在臺閣之道決不當若是。而此豈但臺閣之失也。卽殿下有以啓之也。殿下拘於私恩。不能遽斷。每於前席。諭之以至難處之意。示之以至不忍之色。故臺閣之恬嬉玩愒。未必不由於此。此亦臣等之所深憂也。亦願殿下。特降飭敎。嚴賜處分。使臺閣委靡之風。有所振作。而激勵焉。取進止。答曰。省箚具悉。箚陳事。雖得爭執之體。而予亦豈無商量而然哉。尾陳事。卿等之言。誠非過中之言也。在臺閣者。固當瞿然處而卿等所謂以予啓之云者。亦予所可自省處也。
정조 2년
戊戌閏六月初七日。兼春秋張顯慶。
정조 2년
義禁府啓目。宣傳官李漢棟南有寬金命峻金爔李東憲吳毅常金峻朴基豊趙雲履林永孝金益彬趙獜逵李尙憲等。今番宣薦。可謂駭怪。詳問委折事。因傳敎拿處矣。泛稱遲晩。依先朝受敎。議處。何如。啓。傳曰。付過放送爲良如敎。
정조 2년
刑曹啓目。公州居崔宗伯擊鼓事。因公忠監司査啓。崔宗伯段。全沒事實。誣捏本官。創出初覆檢所無。打死之說。至於登聞之擧者。不可以爲母至情。有所參恕。令道臣。照法勘罪。黃惟直段。指揮悍婢。驅迫婦女。有此自處之境。威逼之律。雖已勘斷。勒葬之罪。不可終逭。更加嚴刑照律之意。分付道臣。何如。啓。傳曰。觀此本曹覆啓處置。甚得精詳之體。依此施行爲乎矣。大抵玆獄。專由惟直豪悍虐害之致。故旣奪崔哥之先山。又有崔哥之刺股。而末乃至令崔哥之妻。飮毒而致死是隱則。償命之律。雖非可論。是乃不可但以威逼之輕律。遽然勘斷。以增豪鄕武斷之習是去乙。不刑不配。罪止如于杖罰者。甚非讞獄之義。該道臣段。從重推考爲旀。惟直乙良。道臣親執限三次各別嚴刑後。依啓聞更良照律定配爲旀。崔宗伯之上言。掩諱本事。誣捏本官。此等民習。不可以爲母之情。有所參恕者是如乎。固當抵法嚴處是乎矣。此亦有商量者。本官給錢之說。宗伯之父。抵書於上京之渠子是隱則。亦與宗伯之創自己意而爲之之事有異兺不喻。父之罪。移施於子。亦涉如何是乃。土民土官之等威。本是自別。則亦不可無罪白放。斟酌從輕勘律放送事。分付本道爲良如敎。
정조 2년
戊戌閏六月初七日未時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣而今日復有雨意。誠可悶矣。國榮曰。然矣。格神之道無他。只在於誠之一字。而大抵禜祭之連三次設行。難保其齋敬之終始如一。申飭祭官。使之一味虔誠。似好矣。上曰。卿言。是矣。上曰。玉堂聯名之箚。何如。國榮曰。堂箚可謂得體矣。近日臺閣亦安得辭其責乎。上曰。永禧殿影幀奉安時。告動駕祭。若行於璿源殿。則不無難便之端。何以則好耶。國榮曰。事當只祭於當位。而亦果未安。下詢大臣及禮堂而議定。似好矣。上命書禮曹草記判付。國榮曰。右承旨實𧏮。不得仕進。左副承旨亦以其父之非久遠離。方欲遞免云矣。上曰。當下敎矣。上曰。武藝別監之白衣犯夜。萬萬可駭。故俄者下敎。而其在飭勵之道。先自掖隷始之。此後則各別嚴飭於巡邏。使之必捉此輩。好矣。上命退。諸臣以次出。
정조 2년
戊戌閏六月初七日酉時。上御誠正閣。坐直承旨入侍時。同副承旨沈有鎭。假注書李集斗。記事官徐龍輔金勉柱。以次進伏訖。上命書傳敎曰。承旨丁範祖。聞是在外云。許遞。前望單子入之。又命書傳敎曰。左副承旨李在學。一體許遞。又命書傳敎曰。明日大臣禮堂入侍時。永禧殿第二室四室影幀奉安節目。奉告以入。又命書傳敎曰。永禧殿第五室奉安節次。有下詢事。明日大臣禮曹堂上兵曹判書入侍。又命書傳敎曰。以一祭官。行三次祭享。齋敬之心。或不無怠忽之慮。況今陰雨旣息復作。尤可十分虔誠。以此意申飭四門祈晴祭所獻官。又命書傳敎曰。四門祈晴祭所。左承旨馳詣奉審。祭物諸執事進排官。摘奸以來。又命書傳敎曰。左承旨聞已申退云。卽爲牌招進去。又命書傳敎曰。新除授承旨。待下批牌招察任。上命退去。承史以次退出。
정조 2년
戊戌閏六月初七日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。新除承旨李憲默。果非在外云乎。國榮曰。臣亦姑未聞知矣。上曰。李憲默在外與否知入。賤臣承命。出問還奏曰。在外矣。上命書傳敎曰。承旨李憲默雖是原在外。意或在京而除授。聞果在外云。許遞嶺人收用。前後傳敎。非至一再。而況此人。先正之孫乎。今適有窠。兵曹參議除授。使之上來察職。上曰。騎士取才。以幾技爲定乎。國榮曰。以五技取三技。定爲節目矣。上曰。此等事。亦不無中間行私之弊。考試之際。不可不詳審矣。國榮曰。大將中軍。當爲同坐參考矣。上曰。儒生旣有諸道鄕薦之規。而武士則雖有特異之才。無以登聞。亦依儒生例。使之薦聞。則何如耶。國榮曰。若有薦聞之法。則其在廣取人才之道。似有所益。而第此等事。難保其有實效。是可悶矣。上曰。此則卿言。果是矣。上命退。諸臣以次出。
정조 2년
行都承旨洪國榮藥院直。左承旨未差。右承旨金思穆坐。左副承旨徐有防坐。右副承旨沈有鎭坐直。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
宋煥喆啓曰。合辭方張之時。兩司無詣臺之員。事甚未安。除在外受由外。未肅拜人員。竝卽牌招。何如。傳曰。允。
정조 2년
沈有鎭啓曰。大司憲趙時俊。掌令尹弼秉牌不進。執義兪彦鏶。掌令金鍾厚在外。持平李敬一李殷模牌不進。今日以監察茶時之意。敢啓。傳曰。知道。
정조 2년
又啓曰。領議政金尙喆。左議政徐命善。右議政鄭弘淳。兼禮曹判書李景祜。參判徐浩修。參議李秉模。行兵曹判書李徽之。依下敎來待矣。傳曰。入侍。
정조 2년
傳于宋煥喆曰。按覈御史書啓中。不言兩隻立落。請以上裁者。前所未聞書啓踏印。猶屬餘事。該房承旨遞差傳敎。過矣。勿施書啓三改三呈。猶不明白。初以鄕人。意謂習知此等之事。特命差遣。全失奉使之體。御史林濟遠罷職。
정조 2년
以大司諫李敬養。司諫李重馥。正言宋銓。掌令尹弼秉。持平李殷模牌不進罷職傳旨。傳于沈有鎭曰。只推。
정조 2년
傳于洪國榮曰。副提調持加減心腎湯入待。
정조 2년
宋煥喆。以戶曹言啓曰。黃海道谷山地産銀處。遣郞廳看審後。設店事。已爲筵稟定奪矣。下去時。依例給馬之意。分付該曹。何如。傳曰。允。
정조 2년
以江原監司狀啓。原州居良人孫必江等壓死渰死事。傳于宋煥喆曰。令本道恤典擧行。
정조 2년
宋煥喆。以兵曹言啓曰。卽接東所衛將牒報。則宣仁門南邊水門後宮墻二間許。因雨頹落云。令紫門監。爲先以堅實把子。各別圍排。急速修築。而東營入直御營軍十名除出。限修築間。嚴加守直之意。敢啓。傳曰。知道。
정조 2년
徐有防。以訓鍊都監言啓曰。依傳敎。武藝別監林福祺。各別決棍二十五度。本營砲手孫世得梁應彬等。作隊橫行。萬萬痛駭。各決棍二十五度。除案之意。敢啓。傳曰。知道。凡傳敎決棍。各有定度。從重則十五度。無從重之敎則十度以下。卽是法例也。昨日傳敎中。各別云者。非從重上。更創各別之名例也。欲其治之不歇也。觀此草記二十五度之棍。眞所謂無於法也。以此度數箇箇嚴棍。則經斃必矣。否則名存實無可知矣。罪只犯夜。則限斃而棍。大是失刑。而又若例杖歇治。則特敎事體固如是乎。此特細事。不必如是諄複。而軍門之棍。無異法司之刑者。已弁於典則之卷首。不可以事在旣往。置不明敎。以貽壞例之弊。卿則推考。此後傳敎決棍。別無特敎加數之敎。則一依古制。毋敢違越事。更加愓念擧行。
정조 2년
正言洪履健啓曰。臣以無似。濫叨是職。亦已多日矣。日前以母病之危劇。陳章請急而聖念曲諒。特賜救護之批。臣惶隕感激。圖報無地。日限已滿。天牌遽臨。固當竭蹶趨承。以伸叩謝之忱。而母病一向無減。私情實難暫離。坐犯違傲之罪。恭俟鈇鉞之誅。人言之來。固所自期矣。果然堂箚所論。辭嚴義正。責之以玩愒因循。目之以占便規避。噫。當此合辭討逆之時。爲臣子者。孰敢有規避大論之意。而祗緣情私之難强。一日二日。未卽承膺。是則臣之罪也。反躬慙悚。靡所容措。而譴罰不加。召命繼降。臣於是。怵分畏義。不得不冒沒一肅。而臣雖疲劣。顧其職則臺閣也。名以臺閣。而不有人言。晏然蹲據。則臣之一身。固不足論。而其爲辱朝廷而羞縉紳大矣。臣何可仍冒於臺次乎。請命遞斥臣職。答曰。勿辭。亦勿退待。
정조 2년
閏六月初八日巳時。上御熙政堂。大臣禮堂兵曹判書。同爲入侍時。領議政金尙喆。左議政徐命善。右議政鄭弘淳。兼禮曹判書李景祜。行兵曹判書李徽之。禮曹參判徐浩修。參議李秉模。同副承旨宋煥喆。假注書李集斗。記事官徐龍輔金勉柱。以次進伏訖。尙喆曰。日間極熱。聖體。若何。上曰。一樣矣。上曰。昨雨略灑矣。命善曰。似賴禜祭之效。頗有永霽之漸。可幸矣。尙喆曰。陳奏謝恩使。先來還入而竣事無頉云。極幸矣。上曰。使行竣事。先來順到。幸矣。上曰。今日召卿等。欲議永禧殿影幀奉安事。而多有商量。取考乙卯戊辰兩年謄錄。則設都監而擧行。今番亦設都監否。七月則有謁聖庭試。似多相値之端。前雖有入秋奉安之敎。而此月內擧行無礙矣。然日熱如此。若過三伏。則炎氣或退耶。尙喆景祜等曰。今月則日熱如此。動駕之節。誠伏悶矣。上曰。初一日夜爲誓戒。一月之內。三大祭稠疊。四擧動爲之矣。閏月望後。則當屬七月日氣。或不至極熱。且自內意向。必欲於今月內奉安。卄二後。三伏旣過。擇日擧行。似好。而當日告由祭與第一室竝行。事有難處。而當位單行。旣有前例。且璿源殿祭。自內設行。而告動駕祭。當自外設行矣。此事多有掣礙處。何以則爲便耶。景祜曰。影幀移奉永禧殿時。當有告動駕祭。而卽今奉安處所。事有不便。何以爲之乎。上曰。以養志堂爲之。以酌獻禮磨鍊。可也。出擧條上曰。肅廟朝時。祭器新造爲之。今番當室祭器。亦新造。可也。而當室旣有新造祭器。告動駕祭時。引用無妨矣。僉曰。聖敎。允合矣。上曰。奉安時。都監當設。禮曹擧行。以向來都監擧行。而別無賞典施行之事矣。景祜曰。戊辰年移奉時。依續五禮儀五享儀。具三獻爲之。今亦依此磨鍊乎。且移奉時。都監堂上。例爲陪從。而前月璿源殿移奉時。有春都監堂上陪奉之命矣。依此爲之乎。上曰。依爲之。出擧條徽之曰。今此影幀奉安時前後射隊軍兵。當爲磨鍊。而取考前例則乙卯年。以大駕同牌磨鍊。戊辰年。除出一哨軍。分半先射隊。大駕先廂頭局結陣。後射隊。大駕後廂尾局結陣矣。今番何以爲之乎。敢稟。上曰。同牌磨鍊。可也。出擧條命善曰。今番兩營騎士節目。果好矣。但其中不計朔一款。雖出慰悅新進之意。較諸宣薦。不無異同。且以入侍兵判之言論之。在前則宣薦無拘於守部初仕。而如是變通之後。似或有抑鬱之慮。此亦不可不更加消詳矣。上曰。所奏。好矣。卿與將臣兵判。相議。後日次對。更爲稟處。可也。出擧條上曰。昨日李憲默除授。予則意在疏滯。先施遠人。事果。何如。僉曰。收用遐方。實是盛德事矣。上曰。騎士今六月未付。則十二月似未及付。然計日陞付。金石之典。不可變改矣。上曰。內禁衛軍。今番都政。庶幾充付乎。命善曰。今番守部。皆有窠云矣。上曰。然則宣薦加用。似好矣。尙喆曰。曾無分用宣薦之例矣。上曰。數日前。都承旨云有弊端矣。其言果然矣。徽之曰。今過十窠。而皆騎士窠矣。上曰。通用各道取才。合爲三十八窠云。何以分排耶。徽之曰。三十內。除其五窠。給取才。一窠給騎士矣。上曰。騎士若三窠給一窠。則必有怨矣。騎士當初願入。蓋爲得料。望初仕而來矣。若然則似缺望矣。如是定式後。有情理者奉老者。皆得爲之。此輩不得爲之。則豈無冤乎。上曰。今番則付禁軍。好矣。宣薦次第付之。則內禁衛。何時付之耶。一番付宣薦。一番付末部。未爲不可。上曰。近來內禁衛爲人差强。服色皆鮮明。所騎之馬。亦好矣。命善曰。果然矣。上曰。李觀淵。有內禁將相避不仕云。此亦有相避之規乎。弘淳曰。相避有古禮。而內禁非權設。則宜爲相避矣。尙喆曰。古所謂父子俱在軍中之語推之。則軍中似無相避矣。徽之曰。前有掖隷出身以相避。不爲行公云矣。上曰。然則李觀淵。變通。可也。上曰。一內禁將。二內禁將。可爲之人有之乎。李長燁爲人。極甚疲癃。故向者宣薦時。一聽曹司之言。不善主張。竟致生梗矣。徽之曰。旣已發端。禁軍取才節目。更爲之。似好。講若歇受則皆通。若精抽則皆不通。此不可不更爲擧行矣。上曰。其時。予屢言其事矣。六講三技之中。弓材若善。則講或闊略。何妨。旣爲定式。何可更改。頻改則誠難矣。或能於平射而不能於大射之故。予亦重言復言。何必再改乎。上曰。取才。何如。徽之曰。取才則慕華館爲之。而六講皆受。射才亦欲試之矣。上曰。此雖捄弊之政。旣設之後。渠輩不無所益矣。上曰。內禁衛。當付幾人。別軍職三人入番。甚苟艱矣。然別軍職三入爲規後。縻費太省矣。上曰。具純。年少氣銳。又兼膂力。其爲人。果何如。命善曰。具純勇略超等。可用之臣矣。上曰。命卜事。見擧條。不必更惹。故姑置之矣。浩修曰。日官姜熙輔。術業精明。卽今公私選擇。皆出其手。此等之人。不可無別般激勸之道。本監試才條。司果祿一窠。依池道涵例。永付似好。故敢此仰達矣。上曰。大臣之意。何如。領議政金尙喆曰。熙輔術業之精明。果如宰臣所奏。適有池道涵曾所永付之窠。旣已權付。仍使永付。以爲激勸之道。似好矣。上曰。依爲之。出擧條浩修曰。測雨器單子。先朝未及出定式。今無更定之式故。其輩亦難處云矣。上曰。予欲知者。其曲折矣。或有逐時呈單。或有自朝至暮而合呈。俱不爲適中之規。後次對。更議稟處。徽之曰。設布帳。何以爲之。上曰。依例爲之。可也。上下詢兵判曰。實錄。幾何謄出編成耶。卿須出去。斯速爲之之意。董飭。可也。上下詢煥喆曰。與宋煥億幾寸。煥喆曰。八寸矣。上曰。先正之幾代孫乎。煥喆曰。於臣身。爲六代祖矣。上曰。近來注書。次對擧條。能成樣簡通否。命善曰。間有不成說矣。上曰。今之注書。不如古之注書。不善記注而然乎。尙喆曰。此等事。亦當申飭矣。弘淳曰。近來筵體不嚴。諸臣奏語之際。發言無序。間有勦說之雜陳。故記注之際。或多混聽遺忘之弊矣。上曰。或不無此弊矣。上命書傳敎曰。永禧殿第五室影幀奉安日子。以今月念前後。推擇事。分付。又命書傳敎曰。左承旨尹師國。聞有實恙云。許遞。前望單子入之。又命書曰。新除授承旨。待下批牌招察任事。出榻敎上命退去。諸臣先退。承史以次退。
정조 2년
戊戌閏六月初八日未時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。日熱尤劇。夜間聖體。若何。上曰。一樣矣。上曰。永禧殿影幀奉安時。告動駕祭。將設行於養志堂。而奉安日子。以今月念前念後。推擇事下敎。其時則日熱。比今稍勝耶。國榮曰。念間尙餘十餘日。而其間似不可生涼矣。上曰。都監之武藝別監決棍。至於二十五度之多。其所坐。旣不甚重。則豈如是多數決棍乎。國榮曰。昨有各別決棍之敎故也。而棍數則果太過矣。上曰。傳敎決棍。各有定度。有從重之敎。則棍爲十五度。無從重之敎。則十度以下。卽是法例。而如是多棍。此若嚴棍。則輕斃可慮。若是例棍。則未免歇治。以此以彼。事不成說矣。國榮曰。聖敎誠然。此雖已往之事。有關後弊。一番下敎。似好矣。上曰。予意亦如此矣。上曰。騎士節目。諸臣或有說弊者。不可不更加商量矣。國榮曰。節目中些少未洽處。雖欲潤色。似無所難。而兵判旣是本兵之長。則此事亦當使兵判。擔當爲之矣。上曰。禁軍節目。亦多有可改處云。天下事。每如是紛紜。誠可悶矣。國榮曰。人見各自不同。故每有如此之患。而大抵謀事之初。務從十分穩當。然後施行。則可免後弊矣。上曰。卿言。果是矣。仍命退。諸臣以次出。
정조 2년
戊戌閏六月初八日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。俄者按覈御史書啓中。不言兩隻之立落。而只以上裁結語。安有御史按覈之意乎。至於踏印之違例。猶屬餘事。而該房之矇然捧入。則亦可謂不察矣。國榮曰。御史書啓。誠欠別白。而該房之不察違例而捧入。似不是異事矣。上曰。予則以爲鄕人。必習知此等事故。特爲差送。而今此書啓。大失奉使之體。良可駭也。國榮曰。似是生疎之致。而書啓之使之改撰。亦似有後弊矣。上曰。此則然矣。國榮讀奏公事訖。上命退。諸臣以次出。
정조 2년
行都承旨洪國榮藥院直。左承旨未差。右承旨金思穆坐。左副承旨徐有防坐直。右副承旨沈有鎭坐。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
宋煥喆啓曰。合辭方張之時。兩司無詣臺之員。事甚未安。除在外及受由外。呈告人員。竝卽牌招。何如。傳曰。允。
정조 2년
以大司諫李敬養。司諫李重馥。掌令尹弼秉。持平李殷模。正言宋銓。牌不進罷職傳旨。傳于沈有鎭曰。只推。
정조 2년
戊戌閏六月初九日。兼春秋張顯慶。刑曹殺獄罪人李千奉。加刑啓目。傳曰。更加嚴刑。期於得情爲良如敎。
정조 2년
戊戌閏六月初九日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。日熱連酷。夜間聖體。若何。上曰。一樣。而潦雨快晴。是可幸也。國榮曰。然矣。上曰。明日次對。依例來會云乎。國榮曰。日前纔經賓對。其間。似無時急稟定者矣。上曰。騎士節目。旣有異同之見。則不可不更爲釐正耶。國榮曰。將與兵判及諸將臣。更加消詳而爲之矣。上曰。宣薦初入仕。合爲幾窠乎。國榮曰。宣薦。則宣傳官參軍權管等職。合爲三十七窠矣。上曰。末副薦所當爲之窠。亦爲幾窠乎。國榮曰。部將守門將。合爲三十五窠矣。上曰。騎士所付之窠太過乎。國榮曰。節目中閑散及別取才窠外。以二十二窠。給騎士而至於復職窠。則姑未磨鍊。從當爲之矣。上曰。武兼則不許騎士耶。國榮曰。然矣。上曰。騎士所許者。旣是末副薦窠。則宣薦似無可冤之端矣。國榮曰。然矣而今此。變實爲無勢之末副薦之所幸矣。上曰。此則果然矣。上命奏公事。仍命退。諸臣以次出。
정조 2년
戊戌閏六月初九日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今日之熱。比昨尤劇矣。國榮曰。日熱如此。然後百穀。其將成熟矣。上曰。今則雨意快晴。此甚可幸矣。而日熱如此。農家勞苦之狀。如在目中。殊可矜憐。國榮曰。農家耘耔之勞。實無所比處。大抵田疇之中。日熱如火。而沾體塗足。終日肹肹。其所辛苦。誠甚矜悶。而及其秋成之後。納稅於官。報債於私。卒歲之資。鮮有餘者。是所謂樂歲終身苦。凶年不免於死亡者也。爲官長者。若能念及於此。則豈忍爲剝害小民之政乎。非但爲官長者如是。人君。若念及於此。則玉食將靡甘矣。豈忍爲損下而益上之事乎。上曰。卿言。果好矣。上曰。臺諫之日事違牌。誠可悶矣。國榮曰。然矣而諸臺。旣有情勢。則亦難强令行公。不可無變通之道矣。上曰。予意亦如此矣。仍命退。諸臣以次出。
정조 2년
行都承旨洪國榮藥院直。左承旨洪檢坐。右承旨金思穆坐。左副承旨徐有防坐。右副承旨沈有鎭坐直。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
宋煥喆啓曰。合司方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 2년
又啓曰。大司憲趙時俊。牌不進。執義兪彦鏶在外。掌令金鍾厚在外。掌令尹弼秉牌不進。持平李敬一李殷模牌不進。以監察茶時之意。敢啓。傳曰。知道。
정조 2년
承旨前望單子入之。以洪檢落點。
정조 2년
備忘記。內調馬時。柳葉箭一巡試射。內官金德普。三中四分。加資。
정조 2년
備忘記。內調馬時。柳葉箭一巡試射。武藝別監朴枝萬。半熟馬帖一隻賜給。李珍說金昌謙金福龍朴仁德李虎寬黃壽海韓世英鄭道寬張平韓有春。弓人羅允福崔泰崙李光說。矢人閔哲祥閔德佑朴聖柱等處。各兒馬帖一隻賜給。
정조 2년
宋煥喆。以禮曹言啓曰。永禧殿第五室奉安吉日。念前後擇入事。命下矣。吉日卽令日官推擇。則今閏六月十七日十九日二十五日二十六日。俱吉云。以何日定行乎。敢稟。傳曰。以二十五日定行事。知悉。
정조 2년
金思穆。以吏曹言啓曰。兵曹佐郞尹得孚。受由過限未上來。依例改差。何如。傳曰。允。
정조 2년
戊戌閏六月初十日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。日熱愈劇。夜間聖體。若何。上曰。一樣矣。上曰。統禦營收議。幾何爲之云乎。國榮曰。姑未聞之矣。上曰。月前朝參時。特擧四目。誕告中外者。予意。則實出於欲聞應旨之言。而尙無消息。誠可歎也。國榮曰。傳敎中四目。卽是制民産成人材詰戎政節財用也。有國先務。實在於此。方今百事。皆有弊端之時。豈無一二事矯弊救瘼之策。而尙無一人指陳利害。劃出計策。以副殿下求助之意者。誠可慨然矣。若以今時爲無可矯之弊。可救之瘼云。則此固不成說矣。又前以爲。雖有可言之事。可劃之策。而一世皆無經綸之人云。則此尤不成說矣。究厥所以。則職由乎殿下之求助。有所未盡而然也。上曰。卿言。果是矣。予當自勉矣。國榮。讀奏公事訖。上命退。諸臣以次出。
정조 2년
戊戌閏六月初十日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。江原監司査啓中。前監司裨將之徵斂。幾至九百餘金。誠可駭然矣。國榮曰。然矣。上曰。時監司之裨將所捧。雖曰三十餘兩錢。而其所成冊。亦甚夥然。裨將之弊。豈不可悶乎。國榮曰。禆將之不得其人。其害果大矣。上曰。統御營事。諸議以爲何如云耶。國榮曰。聞僉議。皆以變通爲宜云。而領右相。則所見少異云矣。上曰。卿意則以爲如何。國榮曰。此事已多有先輩議論。而故判書金鎭圭。疏論甚詳。臣無容更議。但未見本府形便。有不敢臆對矣。上曰。永禧殿奉安。以二十五日爲定。其時則炎熱稍退耶。國榮曰。暑退。則猶未可必矣。上命退。諸臣以次出。
정조 2년
行都承旨洪國榮藥院直。左承旨洪檢坐直。右承旨金思穆坐。左副承旨徐有防坐。右副承旨沈有鎭坐。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
宋煥喆啓曰。大司憲未差。執義兪彦鏶。掌令金鍾厚在外。一員未差。持平二員未差。今日以監察茶時之意。敢啓。傳曰。知道。
정조 2년
傳于沈有鎭曰。輪臺官入侍。
정조 2년
洪檢啓曰。行吏曹判書李重祜。參判金熤。參議李義翊。牌不進推考傳旨。及罷職傳旨。今方捧入。而開政命下之後。如是違牌。不卽擧行。事甚未安。判書李重祜。參判金熤。竝更爲牌招開政。何如。傳曰。允。
정조 2년
以吏曹參議李義翊。牌不進罷職傳旨。傳于洪檢曰。只推。一體牌招參政。
정조 2년
有政。吏批。行判書李重祜牌不進。參判金熤牌不進。參議李義翊進。同副承旨宋煥喆進。吏批啓曰。判書李重祜。參判金熤。竝牌不進。小臣獨政未安。何以爲之。敢稟。傳曰。只出緊任。又啓曰。臺諫多窠。今當差出。而擬望之人乏少。外任竝擬。何如。傳曰。允。
정조 2년
兵批。行判書李徽之病。參判尹坊病。參議李顯默在外。參知李世奭入直進。左承旨洪檢進。以李重馥尹弼秉爲副護軍。洪樂春趙時俊李敬養尹師國李鎭衡丁範祖李在學李敬一李殷模爲副司直。宋銓洪履健爲副司果。以鄭好仁爲大司憲。吳載紹爲大司諫。洪彦喆爲司諫。申熤爲掌令。金翊休申應淵爲持平。洪文泳尹行元爲正言。李泰永爲副校理。金履正爲兵曹佐郞。金常行爲淸道郡守。中官金德普。今加通政加資事。承傳。
정조 2년
以大司諫李敬養。司諫李重馥。正言宋銓。掌令尹弼秉。持平李敬一李殷模。牌不進罷職傳旨。傳于宋煥喆曰。只推。
정조 2년
金思穆。以禮曹言啓曰。今閏六月二十五日。永禧殿第五室影幀奉安時。自第一室至第四室。先告事由祭吉日。令日官推擇。則同月二十一日爲吉云。以此日擧行。何如。傳曰。允。
정조 2년
又以禮曹言啓曰。臣景祜。與戶曹判書具允鈺。進詣永禧殿奉審。則殿內床卓鋪陳。別無修改處。而窓戶塗紙。楹內外退地衣。多有色渝處。閤門朱簾縇及絡纓東道里乼。亦爲破傷。當卽修改。修改則今閏六月二十一日。本殿先告事由祭。當爲兼行。祝文中措辭撰出。始役吉時。同日卯時爲吉云。以此時擧行。而所用雜物。令各該司。磨鍊進排。亦令繕工監。別定監役官。趁卽修改事。分付。何如。傳曰。允。
정조 2년
領中樞府事李溵箚曰。伏以日吉辰良。嘉禮順成。慶祝之忱。大小惟均。臣亦隨諸臣後。昵侍耿光。醉酒飽德。且感且惶。仍伏念臣。以螻蟻之微。荷庇覆之恩。臣之一身。非敢自有。一分塵刹之圖。惟在於筋力奔奏。今玆專對之任。義重往役。固是臣分。而聖心記念。恩言鄭重。惶恐感激。益不知所出。期日漸迫。行將辭陛。犬馬之誠。曷勝戀結。臣又有懇迫之私。臣父母墳。自經雨潦。情急一省。且當遠離之倍切。濡露之感。如蒙數日恩暇。俾伸情理。則聖朝錫類之仁。幽明同感。瞻天稽首。不任顒祝。取進止。答曰。省箚具悉卿懇。卿其依所請往省焉。仍傳曰。此批答。遣史官傳諭于領府事。
정조 2년
戊戌閏六月十一日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。國榮曰。昨夜蒸熱。何以寢睡乎。上曰。一樣。而予於前日。雖當盛暑。問寢視膳。未嘗解衣休息。猶不知炎熱之苦矣。近年以來。則雖無事閒坐。殆不能堪耐於如此暑熱。此由於不能檢束之致。是甚歉歎也。國榮曰。聖敎誠然矣。古人曰。莊敬日彊。安肆日惰。此果殿下檢束之工。有少解於前日而然也。伏望於此等處。每加反省之道焉。上曰。騎士節目。有何消詳者乎。國榮曰。計朔等事。依議爲之。而至於付職。則散政窠許閑散。都政則盡與騎士爲定矣。上曰。好矣。國榮曰。臺諫之日事違牌。有傷國體。而其所撕捱。亦有所執。勢難强迫。似有變通之道矣。上曰。予意亦如此。故方欲下敎矣。國榮曰。各道放未放回啓。每多淹滯之患。趁卽覆啓之意。申飭。似好矣。上曰。此亦當下敎矣。仍命退。諸臣以次出。